Tuore raportti: Maailman naiset saavuttavat tasa-arvon miesten kanssa vasta 100 vuoden päästä – näin Suomi pärjäsi

Maailman talousfoorumin tasa-arvoisimpien maiden listauksessa Suomi on sijalla 3. Edellä ovat vain Islanti ja Norja.

Sukupuolten välinen tasa-arvo on heikentynyt maailmalla ensimmäistä kertaa sen jälkeen, kun Maailman talousfoorumi (WEF) alkoi julkaista vuotuisia tasa-arvoraporttejaan vuonna 2006. Vuotuisessa raportissa tarkastellaan 144 maan taloudellisia mahdollisuuksia, koulutusta, poliittista osallistumista sekä terveyttä. Asiasta uutisoi BBC.

Nyt julkistettu raportti kertoo, että sukupuolten välisen tasa-arvon ennustetaan toteutuvan 100 vuoden kuluttua. Ennuste on selvästi pessimistisempi kuin viime vuonna, jolloin tasa-arvon ennustettiin toteutuvan 83 vuodessa. Vielä selvemmin tilanne on heikentynyt työpaikoilla toteutuvan tasa-arvon osalta. Työelämän ennustetaan uudessa raportissa olevan tasa-arvoista vasta 217 vuoden kuluttua, kun vielä vuosi sitten ennuste oli 170 vuotta.

Tasa-arvoisimpien maiden listauksessa Suomi putosi yhden sijan ja on kolmantena. Edelle kiri viime vuoteen verrattuna Norja ja ykkönen on Islanti. Ruotsi on puolestaan viidentenä. Epätasa-arvoisimpia maita ovat raportin mukaan Jemen, Pakistan ja Syyria.

Raportissa todetaan Suomen tilanteen heikentyneen poliittisen osallistumisen kohdalla, koska naisministerien määrä on vähentynyt Suomessa. Naiskansanedustajien määrä on kuitenkin samaan aikaan kasvanut. Suoritettujen korkeakoulututkintojen määrän puolesta Suomi on saavuttanut tasa-arvotavoitteet.

Yhdysvalloissa naisten osallistuminen politiikkaan on nyt matalimmalla tasolla kymmeneen vuoteen. Kokonaistuloksissa Yhdysvallat oli sijalla 49, mutta politiikassa toteutuvan tasa-arvon osalta vasta sijalla 96.

Raportin mukaan naiset eivät saa maailmalla palkkaa miehiä vähemmän ainoastaan sukupuolen perusteella, vaan naiset tekevät WEF:n mukaan miehiä todennäköisemmin palkatonta tai osa-aikaista työtä.